Zvirgzde (ciems)
Šis raksts ir par apdzīvotu vietu. Par upi skatīt rakstu Zvirgzde (upe). Zvirgzde ir apdzīvota vieta Bauskas novada Vecumnieku pagastā. Izvietojies pagasta ziemeļrietumos pie autoceļa P89 Zvirgzdes upes krastā netālu no tās ietekas Misā 6,5 km no pagasta centra Vecumniekiem, 33 km no novada centra Bauskas un 44 km no Rīgas. Apdzīvotā vieta izveidojusies ap bijušo Vecmuižas virsmežniecību (Vecmuižas meža muižu). Padomju laikā Zvirgzdē bija padomju saimniecības «Vecumnieki» lielferma. Zvirgzdē atrodas veikals un mednieku biedrība. Netālu no Zvirgzdes atrodas Latvijā lielākā iekšzemes kāpa (relatīvais augstums — 30 m).